Flere store brag  fra stisystemet ved Budumvej i Aalborg Øst fik torsdag aften Nordjyllands Politi til at sende en patrulje ud til stedet. Med hjælp fra forsvarets bombeeksperter blev en hjemmelavet såkaldt flaskebombe sprængt, idet den, modsat de øvrige flaskebomber, ikke var sprunget. Vurderes at være drengestreger Nordjyllands Politi vurderer de sprængfarlige plastik-sodavandsflasker til at være et enkeltstående tilfælde. - Vi tror, at det er unge mennesker, der har været på spil, men forbipasserende kan jo komme  til skade, så vi tager det meget alvorligt og har sat en undersøgelse i gang, siger Claus Danø, der er politiinspektør hos Nordjyllands Politi. Uffe Pedersen, der er fysiklærer på Aalborg Katedralskole, ryster ligeledes på hovedet over episoden. Ifølge fysiklæren bør dét der formodes at være drengestreger ses på med stor alvor. - Bomben er farlig på flere måder. Når den går af, så kommer der en kraftig trykbølge, og det kan lemlæste dine hænder. Derudover så kommer der nogle fragmenter ud af flasken, som kan gå ind at skade eksempelvis øjne og hud. Slutteligt er væsken, der kommer ud af flasken meget ætsende, siger han. Se hele tv-indslaget hvor fysiklæren laver en prøvesprængning: Aalborg Kommune sender besked ud Ifølge fysiklæreren er det også ualmindeligt svært at beregne, hvornår bomben går af, og hvis man ikke har fuldstændig styr på ingredienserne, så kan det hurtigt gå galt. Derfor opfordrer han folk til at holde sig fuldstændigt fra sådanne hjemmelavede flaskebomber. Gårsdagens episode har fået Aalborg Kommune til at sende en besked til forældre med børn i Aalborg Øst. Kommunen forsøger samtidigt at nedtone hændelsen, således andre ikke skal blive inspireret. - Vi prøver på at lade være med at tale det op, men samtidig holder vi fokus på, at folk skal sørge for at informere politiet, hvis de ser eller hører om folk, der laver sådanne flasker. Det skal nemlig stoppes, siger Denise Bakholm, der er centerchef for Tværfaglig Forebyggelse i Aalborg Kommune. Nordjyllands Politi vurderer, at der ikke er flere usprængte flasker i området, men beder folk om at kontakte dem på 114, hvis de får øje på nogle flasker. Politiinspektør Claus Danø fortæller til TV2 Nord, at Nordjyllands Politi allerede har flere gode spor i sagen, men de hører ydermere meget gerne fra borgere, der har set eller hørt noget i forbindelse med hændelsen på Budumvej.

Referat:
Flere hjemmelavede såkaldte flaskebomber eksploderede torsdag aften på en sti ved Budumvej i Aalborg Øst. Der er formentlig tale om drengestreger, men episoden bliver taget meget alvorligt, da de sprængfarlige flasker er ekstremt utilregnelige.